Nog 'n seismiese opname aan Weskus beplan | Maroela Media
Foto bloot ter illustrasie. (Foto: Swanson Chan/Unsplash)
Omgewing- en burgerregtegroepe maak gereed vir nog 'n stryd teen 'n groot olie- en gasreus nadat dit aan die lig gekom het dat nóg 'n seismiese opname vandeesmaand aan die Weskus beplan word.
Die burgerregteorganisasie We are South Africans het verlede week die planne vir die nuutste eksplorasieprojek aan die lig gebring.
Gilbert Martin, stigter van die organisasie, sê die Australiese maatskappy Searcher Seismic sal na verwagting Saterdag die projek in die Wes-Kaap afskop.
We are South Africans het egter 'n aanlyn petisie daarteen begin en is besig om 'n interdik teen die betrokke partye te kry.
Volgens Martin is die nuutste projek 'n verkenningspermit deur die Petroleumagentskap van Suid-Afrika ingevolge die Wet op die Ontwikkeling van Minerale en Petroleumhulpbronne toegeken. Die permit was reeds vanaf 6 Desember verlede jaar van krag.
"Die maatskappy het glo ook 'n formele 30-dae‑ openbare hersiening- en kommentaarperiode hiervoor van stapel gestuur, maar berigte hieroor is skynbaar onopspoorbaar," sê hy.
Die opname sal minstens 55 dae duur en 'n ankerkabel, wat tot 12 km ver strek en ongeveer 8 m onder die see-oppervlakte sal wees, sleep.
Net soos in die geval van Shell se seismiese opname, sê Martin hierdie opname sal 'n skadelike uitwerking op die visbedryf, seelewe en gemeenskappe aan die Weskus hê.
"Die geraas wat gegenereer sal word met die skokgolwe, kan 250 desibel bereik as dit wat deur die ontploffing gegenereer word, die seebodem binnedring," sê Martin.
"In vergelyking hiermee wissel die hardste walvisgeluide tussen 140 en 190 desibel."
Martin meen verskeie eweknie-geëvalueerde navorsingsartikels het bewys dat hierdie klanke die seelewe versteur en laat skrik, wat sal veroorsaak dat walvisse onder andere van hul kalwers geskei word.
"Boonop gaan hierdie opname ook ons visbedryf en gemeenskappe aan die Weskus negatief beïnvloed."
Verskeie organisasies en gemeenskappe het reeds verlede jaar daarin geslaag om Shell se planne om dié soort opnames aan die Wildekus uit te voer, met behulp van 'n interdik te stuit.
Hof hoor gou oor vrou se gru-moord
Die regering gee nie 'n tiekie om vir die natuur of vir mense se welstand nie. Solank hul geld in palm is alles mos reg.
Wat de duiwel doen die Minister van Omgewingsake? Praat Ministers (Energie en Omgewingsake)nie met mekaar???
Indien u teen eksplorasie aan ons kus is, dan ook in ander dele van die wêreld, en behoort u ook olieinvoere te boikot! Die eerlikes behoort dan van hulle voertuie ontslae te raak en ook teen noodkrag opwekking te betoog (EVKOM gebruik hiervoor brandstof en gas!)
Hier, soos aan die Wildekus, gaan dit slegs oor geld in die ANC se bankrekening.
Laat ek julle onkundiges net reg help, in die afgelope 70 jaar is seismiese toetse regoor die wêreld gedoen en nog nooit is enige seelewe, walvisse of ander see diere dood of beseer aangetref nie.
Met die eerste ontploffing beweeg die see diertjies weg en kom weer terug as dit stil is. In die see kom daar ook gereeld klank van hoër desibel voor, veroorsaak deur weerlig en aardbewingsvoor sonder om seelewe te beïnvloed.